**Buntovnik bez razloga** (engl. *Rebel Without a Cause*) je američka filmska drama snimljena 1955. godine u režiji Nicholasa Raya. Protagonisti - koje tumače James Dean, Natalie Wood i Sal Mineo - su troje tinejdžera iz srednje klase koji se ne mogu prilagoditi društvenim normama i svoju frustraciju iskazuju kroz neodgovorno i asocijalno ponašanje. *Buntovnik bez razloga* je bio pretposljednji naslov u karijeri Jamesa Deana, koji je poginuo mjesec dana prije premijere u okolnostima koje su ga učinile jednom od najvećih ikona u historiji filma. Sam film je, pak, značajan zbog toga što se prvi pozabavio fenomenom maljoljetničke delikvencije u relativno situiranim predgrađima poratne Amerike, odnosno počeo ukazivati na sve veći generacijski jaz između djece i roditelja. Film je zvijezdama učinio i Deanove partnere Wood i Minea koji su, iako mnogo godina kasnije, i sami skončali život u tragičnim okolnostima; mala uloga Goona je, pak, predstavljala debi za kasnije poznatog glumca Dennisa Hoppera.

Radnja
------

Ann Doran, James Dean i Jim Backus
Obitelj Stark mora se seliti zbog problema adolescenta Jima, koji se zbližuje s Judy i senzibilnim mladićem Platom. Iako mu savjetnik za mlade Ray istinski želi pomoći, Jim, željan obiteljske ljubavi, ne može se skrasiti u novoj sredini te nema snage odbiti najbesmislenije izazove za dokazivanje hrabrosti.

Glumačka postava
----------------

Virginia Brissac, Jim Backus, Ann Doran, Edward Platt i James Dean
* James Dean (Jim Stark)
* Natalie Wood (Judy)
* Sal Mineo (Plato)
* Jim Backus (Frank Stark)
* Ann Doran (gđa Stark)
* Dennis Hopper (Goon)
* Corey Allen (Buzz)
* Edward Platt (Ray Fremick)

Kritika
-------

Vrlo utjecajna sumorna melodrama nije samo presudan čimbenik stvaranja legende o Jamesu Deanu, nego i paradigmatičan primjer jednoga tipa raspoloženja te obrade teme buntovne mladeži u američkom i europskom filmu što je poslije našlo odjek i u novome valu. Osobito je važnim smatrano smještanje delinkvencije u srednji društveni sloj, a kritika je isticala dojmljivu opresivnu atmosferu koja guši junaka privlačnog raznim slojevima adolescenata diljem svijeta. Često su hvaljeni James Dean i drugi glumci (Nathalie Wood, Sal Mineo) te suptilna karakterizacija emocionalno i seksualno frustriranih likova adolescenata. Redatelj je dokazao vještinu pripovijedanja bogatoga konotacijama, zbog koje je osobito hvaljen u europskoj filmskoj kritici. Iako prema nekim mišljenjima Platova nesretna sudbina preočito ogoljuje temeljne značajke teme, ta se očitost može opravdati žanrovskom poetikom melodrame.

Nagrade i nominacije
--------------------

### Oscar

Za Oscara su nominirani u kategorijama:

* Oscar za najboljeg sporednog glumca, Sal Mineo
* Oscar za najbolju sporednu glumicu, Natalie Wood
* Oscar za izvornu priču, Nicholas Ray

Izvori
------

1. ↑  'The Top Box-Office Hits of 1956', *Variety Weekly*, 2. siječnja 1957.

Vanjske veze
------------

* *Buntovnik bez razloga* na sajtu IMDb
* *Buntovnik bez razloga* na Filmskom leksikonu LZMK

Vanjske poveznice
-----------------

### Sestrinski projekti

|  |  |
| --- | --- |
|  | U Wikimedijinoj ostavi ima još materijala vezanih za: **Rebel Without a Cause (film)** |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 316753489
* GND: 4636307-5
* SUDOC: 162472447
* BNF: cb15032822g (podaci)

 |